ไทยพาณิชย์ทำกำไรเป็นระยะ
บลจ.ไทยพาณิชย์ คาดหุ้นยังขาขึ้นสลับผันผวนตามผลแก้หนี้ยุโรป เปิดกลยุทธ์เน้นหุ้นกำไรโต แต่ไม่ประมาท ทยอยขายทำกำไร
14 ก.พ. 2555

บลจ.ไทยพาณิชย์ คาดหุ้นยังขาขึ้นสลับผันผวนตามผลแก้หนี้ยุโรป เปิดกลยุทธ์เน้นหุ้นกำไรโต แต่ไม่ประมาท ทยอยขายทำกำไร
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ทิศทางตลาดในปี 2555 คาดว่ายังเป็นขาขึ้นตามการฟื้นตัวของเศรษฐกิจไทย โดยมีปัจจัยขับเคลื่อนหลักจากการบริโภคและการลงทุนจากภาครัฐและภาคเอกชน ประกอบกับการลดอัตราภาษีนิติบุคคลลงเหลือ 23% จากเดิม 30% ทำให้บริษัทหลายแห่งยังเติบโตสูงต่อเนื่อง กองทุนจึงจะคัดเลือกลงทุนในหุ้นที่มีอัตราการเติบโตสูงเช่นเดียวกับการลงทุนในปีที่ผ่านมา 
อย่างไรก็ตาม การลงทุนยังคงมีความเสี่ยงหลักจากปัญหาหนี้สินในประเทศแถบยุโรป ทำให้ตลาดมีความผันผวนสูงในช่วงที่มีข่าวไม่ดี กองทุนจึงจะยังทยอยขายทำกำไรเป็นระยะๆ และถือเงินสดสูงขึ้นในช่วงที่มีความผันผวน
สำหรับผลการดำเนินงานของกองทุนเปิดไทยพาณิชย์ซีเล็คท์ อีควิตี้ ฟันด์ (SCBSE) ในปีที่ผ่านมามีกำไร บริษัทจึงเตรียมจ่ายเงินปันผลในรอบบัญชีแรกของกองทุนตั้งแต่ปลายเดือน มิ.ย. 2554ม.ค. 2555 ในอัตรา 0.25 บาท/หน่วย คิดเป็น 2.39% เทียบกับมูลค่าสินทรัพย์สุทธิ (NAV) ของกองทุน ณ วันที่ 31 ม.ค. 2555 โดยจะจ่ายเงินปันผลในวันที่ 14 ก.พ.นี้
กองทุน SCBSE มีนโยบายลงทุนโดยจะคัดเลือกลงทุนในรายหุ้นไม่เกิน 30 ตัวที่น่าสนใจลงทุนมากที่สุด และสอดคล้องกับแนวโน้มการลงทุนในขณะนั้น โดยจะใส่น้ำหนักการลงทุนมากน้อยตามความน่าสนใจลงทุนของหุ้นนั้นๆ เหมาะสำหรับผู้ลงทุนที่รับความเสี่ยงในระดับสูงได้ ซึ่งปีที่ผ่านมากองทุนเน้นลงทุนในหุ้นที่มีอัตราการเติบโตของกำไรในระดับสูงและหุ้นที่มีราคาต่ำกว่ามูลค่าที่ควรจะเป็น ประกอบกับทยอยขายทำกำไรเป็นระยะๆ เมื่อหุ้นที่ลงทุนไว้ขึ้นไปใกล้เคียงกับราคาเป้าหมาย นอกจากนี้ยังมีการปรับสัดส่วนเงินสดมากน้อยให้สอดคล้องกับทิศทางตลาดที่ขึ้นลงด้วย 
สำหรับกองทุนหุ้นอื่นๆ มีผลการดำเนินงานย้อนหลัง 3 เดือนเฉลี่ยแล้วมากกว่า 10% เช่น กองทุนเปิดไทยพาณิชย์ SET Banking Sector มีผลตอบแทน 15.69% กองทุนเปิดไทยพาณิชย์ SET Energy Sector ผลตอบแทน 15.47% กองทุนเปิดไทยพาณิชย์ SET50 INDEX ผลตอบแทน 15.27% และกองทุนเปิดไทยพาณิชย์หุ้นทุนปันผล ผลตอบแทน13.94%